onthou | mnr.muller
Tag Archives: onthou
Posted on November 5, 2008 by mnr.muller
imaginary vs memory
Posted on Junie 19, 2008 by mnr.muller
Verbeelding en werklikheid vervleg soms as jy sopas uit ‘n droom wakker word, verboureerd tussen die onthou en die verbrou.
(Of as jou gedagtestroom wegvloei van vervelige waters, dan swaai jy skielik aan die kerk se kandelare in jou kop.)
(Of as jy geboei word deur ‘n boek of ‘n fliek; die intrige so intens dat jy dit integreer met jou geheue. )
(‘n Ou foto met staaltjies; later sweer jy jy was daar.)
Enkele oomblikke, waarvan almal allermins gebeur het.
In ‘n koffiewinkel sit ons: kleindogtertjie, dogter, ouma, vriendin en ek. Eet kaaskoek en steel die stoom se asem. Teug met ons oë op die see. Maar nie vir lank nie.
Die blondekop dogtertjie wil telefoontjie speel, en fluister ‘n woord in haar ma se oor, en die boodskap volg die pad tot my, aspris verdraai. Sy lag. Weer en weer en weer.
Vrae. Oor seemeeue, Robbeneiland, allerande dinge.
En soos ek vertel van enkele hees drake wat nog op Robbeneiland ronddwaal, en hoe ‘n mens seemeeue aan mekaar kan vasbind om soontoe te vlieg, en hoe die mense heeltyd sandkastele daarso bou en skulpe plattrap – so roep sy my tot stilte.
Nuwe game! Imaginary vs memory.
En soos wat sy dit sê, dink ek sjoe, dis nogals skerp vir ‘n sesjarige. Hier dink sy sommer balderdash in ‘n oogwink uit.
En toe speel ons ‘n spel wat ek vermoed, sy haar hele lewe lank sal moet volhou.
Filed under Lewendood and tagged game, imaginary, memory, onthou, slaap, spel, telefoontjie, verbeel, wakker |	2 Kommentaar
Om te stut en hamer #3
Posted on Januarie 15, 2008 by mnr.muller
Hierso is ‘n derde, en vir eers die laaste, gedig van Ronnie Elliott wat ek gaan post. Hy het nog 52 ander wat ek sou kon opsit, maar ek dink ons moet hom dit maar spaar. Kom ons wag eerder vir sy debuutbundel? Of hoe dink julle?
Druppelskiete en skerwe onthou
As die reën so stukkend val teen die huis en vensters (soos muskiete)
dan dink ek graag aan jou, my gogga
en hoe jy in in jou slaapklere lyk wanneer jy daai stinkgoed aansmeer
om die nagetters soos jy hulle noem weg te hou
ek onthou watse moerse frustrasie dit vir jou was as die vlieë so in jou kombuis
kom partytjie hou of dalk selfs ’n orgie
en dan sal jy altyd kla oor die bliksemse goed wat so vinnig geepad
as jy hulle met die vlieëplak wil bykom
die aand wat jy so stýf teen my gelê het kraak nog in my geheue
toe die spinnekop vanuit nêrensniksnadda gekom het om op jou arm te sit
die fok weet jy’t jou gat afgeskrik daai aand (moenie worry nie, ek ook!)
jy wou nie eens in ons bed meer slaap nie ons het toe maar in die gastekamer gaan lala
dan dink ek ook terug aan die dag toe my broer die seekat gevang het
die ding het nog aan jou vasgesuig en jy’t so gegil ek moet erken dit was te kostelik
my ding, jy’t aan my vasgeklou ámper soos daai seekat
en jy’t gesê jy wil huistoe gaan en ek’t geglimlag en gesê ai, my skat
(en die mense in die omtrek het ons nog vreemd aangekyk toe ons soen).
Filed under Woordwerke and tagged Druppelskiete, gogga, onthou, Ronnie Elliott, skerwe |	Lewer kommentaar